পিৎজার মধ্যে ওটা কি? চক্ষু চড়কগাছ যুবকের

পুনে: খাবারের মধ্যে মশা, মাছি থেকে মরা ইঁদুর, আরশোলা এমনকি আইসক্রিমের মধ্যে কাটা আঙুলও পাওয়া গিয়েছে। সম্প্রতি কলকাতার একটি নামী দোকানের কেকের মধ্যে থেকে উদ্ধার হয় লোহার ছোট বল। কিন্তু এবার যা ঘটল তা একেবারেই হাড়হিম করে দেওয়ার মতো ঘটনা।

পিৎজার মধ্যে থেকে উদ্ধার হল ধারাল ছুরির টুকরো। রাতে পিৎজা খাবার শখ হয়েছিল। তাই অর্ডার দেন তিনি। অর্ডার মতো বাড়িতে এসে যায় পিৎজা। কিন্তু খেতে গিয়ে চক্ষু চড়কগাছ। পিৎজায় কামড় দিতেই কেটে গেল গাল। মুখ থেকে বের করে আনেন একটি ধারাল ছুরির টুকরো।

আরও পড়ুন: ‘রাস্তা করে দেব প্রিয়াঙ্কার গালের মতো’ বিজেপি প্রার্থীর মন্তব্যে ধিক্কার কংগ্রেসের

শুক্রবার এই ঘটনাটি ঘটেছে পুনেতে। স্পাইন রোডের ডোমিনোজের একটি আউটলেট থেকে পিৎজা অর্ডার করেছিলেন এক যুবক। যার দাম ছিল প্রায় ৬০০ টাকা। বাড়িতে এনে পিৎজা খেতে শুরু করেন তিনি।

কিন্তু পিৎজায় প্রথম কামড় দিতেই তাঁর গাল কেটে যায়। শক্ত শক্ত কোনও জিনিসের উপস্থিতি টের পেতেই তিনি ছুরির টুকরোটি হাতে পান। এমনকী পিৎজার আরও একটি ছুরির টুকরো দেখতে পান তিনি। ঘটনার বিষয় দোকানের ম্যানেজারকে জানান তিনি।

প্রথমে বিশ্বাস না করলেও, ছবিসহ প্রমাণ দেখানোয় ছুটে আসেন তাঁরা। পিৎজায় ছুরির টুকরো দেখে, অনিচ্ছাকৃত ভুলের জন্য ক্ষমাও চান ম্যানেজার। পাশাপাশি বিষয়টি বাইরে প্রকাশ না করার জন্য অনুরোধ করেন।

তবে ওই যুবক বিষয়টি সোশ্যাল মিডিয়ায় শেয়ার করেন। সোমবার ফুড অ্যান্ড ড্রাগ অ্যাডমিনিস্ট্রেশনে অভিযোগ দায়ের করার সিদ্ধান্ত নিয়েছেন তিনি।